தகவல் தொழில்நுட்பத்துறையில் உள்ள வேலை வாய்ப்புகள் பலவிதமானவை. நிறுவனத்தின் தகவல்தொழில்நுட்பச் செயற்பாடுகளை அந்நிறுவனத்தின் வணிக நோக்கங்களோடு ஒன்றுபடுத்திக் கட்டமைக்கும் செயற்பாடு (Enterprise Architecture), நிறுவனத்தின் மென்பொருள் கட்டமைப்புகள் (Solution Architecture), மென்பொருள்/வணிக பகுப்பாய்வு (Software/Business Analysis), திட்ட முகாமைத்துவம் (Project Management/Agile Master), மென்பொருள் அபிவிருத்தியாளர்கள் (Software developers), மென்பொருள் பரிசொதனையாளர்கள் (Software testers), மென்பொருள் மராமத்துப் பணியாளர்கள் (DevOps) என்று மென்பொருள் வடிவமைப்பைச்சுற்றியே நூற்றுக்கணக்கான வேலைவாய்ப்புகள் உண்டு. இவற்றில் பலவற்றைப் பல்கலைக்கழகம் சென்று நான்கு வருடங்கள், நாற்பது செமிஸ்டர் அசைன்மெண்டுகள், இலத்திரனியல் சமன்பாடுகள், உயர்கணிதம் என எல்லாம் படித்துப் பட்டம் பெற்றால்தான் செய்யலாம் என்றில்லை. பல வேலைகளை அடிப்படை உயர்தரக்கல்வி, அவ்வவ் துறைகளில் நேர்த்தியான பயிற்சியினூடு அடைகின்ற சிறப்புத்தேர்ச்சிமூலமே செய்துவிடமுடியும். உதாரணத்துக்கு மென்பொருள் அபிவிருத்தியை எடுத்துக்கொண்டால், அதற்குள்ளேயே பல தொழிற்றுறைகள் உண்டு. வடிவமைப்பு, அடிப்படைக்கட்டமைப்பு, திட்டமிடல், நிரல்களை எழுதுதல், வழுக்களை நிவர்த்திசெய்தல் என்று அவை நீண்டுகொண்டே செல்லும். இதில் நிரல்களை எழுதுவதற்கு ஒரு குறிப்பிட்ட கணினிமொழியில் பரிச்சயமும் அனுபவமும் இருந்தாலே போதுமானது. மீதியைத் தொடர்ச்சியான மேற்பார்வைமூலமும் மீளாய்வுமூலமும் செப்பன் செய்துகொள்ளலாம். கணினிமொழியில் ஆரம்பகட்டப் பரிச்சயம் கிடைக்க ஒரு மூன்று மாத அடிப்படைப்பாடநெறி, அனுபவத்துக்கு இன்னொரு மூன்றுமாத முழுநேர பயிற்சியே வேலையை ஆரம்பிக்கப்போதுமானது. அதன்பிறகு சித்திரமும் கைப்பழக்கம். மென்பொருளும் கீபோர்ட் பழக்கம். எழுத எழுத, தினம் தினம் சிறு சிறு வழுக்களைத் தீர்த்துப்பழக அதுவாகப் படிந்துவிடும். அப்புறம் சிறிய அளவில் ஒரு சிரேஷ்ட மென்பொருளாளருடன் பிரச்சனைகளைத் தீர்க்கப்பழகலாம். அப்படியே கொஞ்சம் கொஞ்சமாக முழுநேர சுதந்திர மென்பொருள் அபிவிருத்தியாளராகி அத்துறையிலே காலப்போக்கில் மிளிர ஆரம்பித்துவிடலாம்.